โรงเรียนประชารัฐธรรมคุณ

โรงเรียนประชารัฐธรรมคุณ เป็นโรงเรียนมัธยมศึกษาประจำอำเภองาว สังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ

โรงเรียนประชารัฐธรรมคุณ อำเภองาว จังหวัดลำปาง ตั้งขึ้นเมื่อวันที่ 8 ตุลาคม พ.ศ. 2506 เป็นโรงเรียนมัธยมศึกษาขนาดใหญ่ ประเภทสหศึกษา เปิดทำการสอนถึงระดับมัธยมศึกษาตอนปลาย เนื่องจากอำเภองาวไม่มีโรงเรียนที่เปิดสอนมัธยมศึกษา ผู้ปกครองส่วนหนึ่งจึงต้องส่งบุตรหลานไปเรียนยังตัวจังหวัดลำปางหรือต่างถิ่น ได้รับความเดือดร้อนเรื่องที่พักอาศัย ตลอดจนถึงค่าใช้จ่ายในการเรียนของบุตรหลานไปศึกษายังต่างถิ่น นับว่าเป็นการสิ้นเปลืองงบประมาณเป็นจำนวนมาก

เจ้าคณะอำเภองาวในสมัยนั้น คือ พระครูวิฑิตธรรมคุณ และศึกษาธิการอำเภองาว นายองอาจ อาจอง ได้ร่วมกับคณะกรรมการระดับอำเภอ กำนัน ผู้ใหญ่บ้าน และประชาชนได้เล็งเห็นถึงความสำคัญและความจำเป็นในการจัดตั้งโรงเรียนมัธยมศึกษาประจำอำเภอขึ้น จึงได้มีมติจัดตั้งโรงเรียนมัธยมศึกษาสายสามัญของรัฐบาลขึ้น โดยได้ร่วมดำเนินการเตรียมการไปตามลำดับล่วงหน้าไว้หลายเรื่อง ดังต่อไปนี้ การจัดหาที่ดินเพื่อปลูกสร้างอาคารเรียน ทางคณะกรรมการอำเภอร่วมกับประชาชน ได้มอบที่ดินให้ 36 ไร่ 1 งาน 30 ตารางวา ตั้งอยู่ ณ หมู่ที่ 5 ตำบลหลวงเหนือ อำเภองาว จังหวัดลำปาง ที่ดินตั้งอยู่ระหว่างตำบลหลวงเหนือกับตำบลบ้านแหง เมื่อวันที่ 8 มีนาคม พ.ศ. 2505  การจัดหาทุนสำหรับใช้ในการก่อสร้าง ทางคณะกรรมการอำเภองาวได้อาราธนา ท่านพระครูวิฑิตธรรมคุณ เจ้าคณะอำเภองาวในสมัยนั้น ซึ่งเป็นที่เคารพเลื่อมใส ศรัทธาของประชาชนเป็นประธานในการจัดหาทุนดังกล่าว โดยการร่วมบริจาคจากประชาชนทุกภาคส่วนได้เงินทุนทั้งสิ้น 231,662.42 บาท (สองแสนสามหมื่นหนึ่งพันหกร้อยหกสิบสองบาทสี่สิบสองสตางค์) และได้จากงบประมาณจากกรมสามัญศึกษาอีก 245,000 บาท (สองแสนสี่หมื่นห้าพันบาทถ้วน) รวมเป็นเงินก่อสร้างทั้งสิ้น 476,662.42 บาท (สี่แสนเจ็ดหมื่นหกพันหกร้อยหกสิบสองบาทสี่สิบสองสตางค์) โดยการก่อตั้งโรงเรียนเริ่มแรกใช้ชื่อโรงเรียนว่า “โรงเรียนงาววิทยา

การก่อสร้างอาคารเรียน ได้เริ่มก่อสร้างตามแบบพิเศษ ขนาดกว้าง 8 เมตรยาว 54 เมตร เป็นอาคารตึก 2 ชั้น 10 ห้องเรียน ได้ทำพิธีวางศิลาฤกษ์ เมื่อวันที่ 18 พฤษภาคม พ.ศ. 2505 โดยมีนายสุบิน เกษทอง ผู้ว่าราชการจังหวัดลำปางสมัยนั้น เป็นประธานในพิธีวางศิลาฤกษ์ และในปลายปี พ.ศ. 2508 ศึกษาธิการอำเภองาวและคณะกรรมการศึกษาโรงเรียน ได้ขออนุญาตชื่อโรงเรียนเป็น “โรงเรียนประชารัฐธรรมคุณ” เพื่อรำลึกถึงพระคุณของผู้ริเริ่มก่อตั้งโรงเรียนคือ ท่านพระครูวิฑิตธรรมคุณ กระทรวงศึกษาธิการอนุญาตให้ใช้เมื่อ พ.ศ. 2509 จนถึงปัจจุบัน

ปี พ.ศ. 2517 โรงเรียนได้รับโอนครูนักเรียน"โรงเรียนงาวประชาอุทิศ " (โรงเรียนประถมศึกษาตอนปลายของกรมสามัญศึกษา) รวมเป็นโรงเรียนเดียวกัน เนื่องจากโรงเรียนประถมศึกษาสังกัดองค์การบริหารส่วนจังหวัดได้ขยายการศึกษาภาคบังคับ ปี พ.ศ. 2523 โรงเรียนได้รับอนุญาตให้เปิดทำการสอนถึงชั้นมัธยมศึกษาตอนปลาย โรงเรียนประชารัฐธรรมคุณได้พัฒนาการศึกษาเพิ่มขึ้นเป็นลำดับ และได้รับการคัดเลือกให้เข้าร่วมโครงการจัดการศึกษาต่าง ๆ ดังต่อไปนี้จากเริ่มแรกก่อตั้งและการดำเนินการจัดการเรียนการสอนมาจนถึงปัจจุบัน จบจนครบอายุ 50 ปี โรงเรียนประชารัฐธรรมคุณได้พัฒนาคุณภาพการเรียนการสอนให้เหมาะสมตามกาลเวลา นักเรียนสามารถสอบแข่งทักษะทางวิชาการวิชาชีพได้รับรางวัลทั้งระดับจังหวัด ภาค ประเทศ และสอบเข้าศึกษาต่อในระดับอุดมศึกษาในมหาวิทยาลัยของรัฐที่มีชื่อเสียงได้ประจำทุกปี ปี พ.ศ. 2532 โรงเรียนได้รับการคัดเลือกให้เป็นโรงเรียนดีเด่นรับรางวัลพระราชทานประจำปีการศึกษา 2531 และในปี พ.ศ. 2536 ได้รับอนุมัติจากกรมสามัญศึกษา ให้เปิดสอนหลักสูตรประกาศนียบัตรวิชาชีพ(ปวช.) ประเภทวิชาพาณิชยกรรม สาขาวิชาพาณิชยกรรม กลุ่มวิชาบัญชี

ปัจจุบันโรงเรียนประชารัฐธรรมคุณ เป็นโรงเรียนมัธยมศึกษาขนาดใหญ่ ประเภทสหศึกษา เปิดทำการสอนสอนตั้งแต่มัธยมศึกษาปีที่ 1 ถึงมัธยมศึกษาปีที่ 6 และชั้นประกาศนียบัตรวิชาชีพปีที่ 1 ถึงปีที่ 3 มีจำนวนห้องเรียนรวมทั้งสิ้น 40 ห้องเรียน มีนักเรียนจำนวน 1,000 คน มีอัตราครูซึ่งปฏิบัติหน้าที่อยู่ในโรงเรียน 60 คน

โรงเรียนรางวัลพระราชทาน สถานศึกษาขนาดใหญ่ ประจำปี 2530

เพชรประชารัฐฯ เป็นรางวัลที่มอบให้นักเรียนในระดับชั้นมัธยมศึกษาปีที่ 6 และ ปวช.3 เมื่อใกล้สำเร็จการศึกษา ที่มีผลงานด้านการเรียนระดับดีถึงดีมาก ความประพฤติ ความขยัน ใฝ่รู้ ใฝ่เรียน เป็นแบบอย่างที่ดีให้รุ่นน้อง ตลอดจนการสร้างสรรค์ผลงานและชื่อเสียงให้กับตนเอง สถาบันและสังคม